Μπιάνκα Ριάριο

Η Μπιάνκα, ιταλ.: Bianca Riario (Μάρτιος 1478 - 1524) ήταν Ιταλίδα ευγενής και επίτροπος, μαρκησία του Σαν Σεκόντο μέσω γάμου με τον Τροΐλο Α΄ ντε' Ρόσι, και επίτροπος της μαρκιωνίας και της κομητείας του Σαν Σεκόντο για τον γιο της Πιέρ Μαρία, κατά την ανηλικιότητά του μεταξύ 1521 και 1522. Ήταν το μεγαλύτερο παιδί, και η μοναδική κόρη της Αικατερίνης Σφόρτσα από τον πρώτο σύζυγό της, τον Τζιρόλαμο Ριάριο, ανιψιό του πάπα Σίξτου Δ΄ ντελα Ρόβερε.  

Η Μπιάνκα παντρεύτηκε δύο φορές. Ο πρώτος σύζυγός της ήταν ο Αστόρε Γ΄ Μανφρέντι, κύριος της Φαέντσα, και ο δεύτερος σύζυγός της, ο Τροΐλο Α΄ ντε' Ρόσι, 1ος μαρκήσιος του Σαν Σεκόντο & 6ος κόμης του Σαν Σεκόντο, με τον οποίο απέκτησε οκτώ καταγεγραμμένα παιδιά.

Εκείνη την εποχή, οι ντε' Ρόσι ήταν μία από τις πιο φημισμένες οικογένειες ευγενών στην Πάρμα.

Η Μπιάνκα ήταν ετεροθαλής αδελφή του διάσημου κοντοτιέρου Τζοβάννι νταλε Μπάντε Νέρε, για τον οποίο λειτουργούσε ως αναπληρώτρια μητέρα, ενώ η δική του μητέρα, η Αικατερίνη, κρατούνταν αιχμάλωτη από τον Καίσαρα Βοργία. 

 Πρώτα χρόνια 
Η Μπιάνκα γεννήθηκε στο Παλάτσο Κορσίνι στη Ρώμη, ως το μεγαλύτερο παιδί και η μοναχοκόρη της Αικατερίνα Σφόρτσα και του πρώτου της συζύγου, Τζιρόλαμο Ριάριο. Η γέννησή της συνέβη κάποια στιγμή τον Μάρτιο του 1478, αν και η ακριβής ημερομηνία είναι άγνωστη. Οι γονείς από την πλευρά τού πατέρα της ήταν ο Πάολο Ριάριο και η Μπιάνκα ντελα Ρόβερε, αδελφή του πάπα Σίξτου Δ΄. Ωστόσο, φημολογούνταν ότι ο πραγματικός πατέρας του Τζιρόλαμο ήταν ο θείος του, ο πάπας Σίξτος Δ΄.  Οι γονείς τής μητέρας της ήταν ο Γκαλεάτσο Μαρία Σφόρτσα, δούκας του Μιλάνου, και η ερωμένη του Λουκρητία Λαντριάνι.

Η Μπιάνκα είχε πέντε νεότερους αδελφούς από τον γάμο τής μητέρας της με τον πατέρα της, και έναν ετεροθαλή αδελφό, τον Μπερναρντίνο, από τον 2ο γάμο της μητέρας της με τον Τζάκομο Φέο, και έναν ακόμη ετεροθαλή αδελφό από τον 3ο και τελευταίο γάμο τής μητέρας της με τον Τζοβάννι των Μεδίκων, τον Ποπολάρο. Αυτός ο αδελφός έγινε γνωστός ως ο κοντοτιέρος Τζοβάννι νταλε Μπάντε Νέρε.

Τα πρώτα χρόνια της Μπιάνκα ήταν ταραγμένα, σημαδεμένα από τη βία, την προδοσία, την οικογενειακή αντιπαλότητα μεταξύ των πόλεων-κρατών και τον συνεχή πόλεμο, που ήταν κύρια χαρακτηριστικά της ζωής στην Αναγεννησιακή Ιταλία. Τον Αύγουστο του 1484, στη Ρώμη, μετά το τέλος του πάπα Σίξτου Δ΄, η πόλη λεηλατήθηκε από λαφυραγωγούς και δυσαρεστημένους. Αφού το παλάτι τού πατέρα της λεηλατήθηκε και σχεδόν καταστράφηκε, η Μπιάνκα, μαζί με τη μητέρα της και τους αδελφούς της, αναζήτησαν καταφύγιο στο Κάστρο του Σαντ' Άντζελο. Η μητέρα της ανέλαβε αμέσως τη διοίκηση τού φρουρίου, και ξεκίνησε πολιορκία, προκειμένου να επιβλέψει την εκλογή του νέου πάπα, και να εξαναγκάσει τους καρδινάλιους να διαπραγματευτούν μαζί της. Η Αικατερίνα παρέδωσε το φρούριο, αφού ο Τζιρόλαμο, ο οποίος ήταν Γενικός Διοικητής της Εκκλησίας, είχε πάρει αντίθετη θέση εναντίον της. Η Μπιάνκα και η οικογένειά της μετακόμισαν στο Φορλί, και οι καρδινάλιοι μπόρεσαν να συγκεντρωθούν σε κονκλάβιο.

Ο διάδοχος του πάπα Σίξτου, Τζοβάννι Μπατίστα Τσύμπο, δεν ήταν ο προτιμώμενος υποψήφιος των Ριαρίων, αλλά αντίθετα, ένας μακροχρόνιος αντίπαλος, που πήρε το όνομα Ιννοκέντιος Η΄.

Στις 14 Απριλίου 1488 στο Φορλί, λίγο μετά τα 10α γενέθλια της Μπιάνκα, ο πατέρας της μαχαιρώθηκε μέχρι θανάτου μέσα στο κυβερνητικό μέγαρο, και το νεκρό σώμα του πετάχτηκε από το παλάτι κάτω στην πλατεία, όπου οι πολίτες το έσερναν στους δρόμους. Η δολοφονία του ήταν μέρος μίας συνωμοσίας, που οργανώθηκε από μέλη της οικογένειας Όρσι για μία οικονομική διαμάχη. Μετά τη λεηλασία τού παλατιού τού πατέρα της, η Μπιάνκα, η μητέρα της και οι αδελφοί της συνελήφθησαν αμέσως και αιχμαλωτίστηκαν.  Η ζωή τους βρισκόταν συνεχώς σε κίνδυνο, αλλά οι Ριάριο τελικά απελευθερώθηκαν, όταν ο Λουδοβίκος Σφόρτσα δούκας του Μιλάνου, θείος της Αικατερίνας, ήρθε σε βοήθειά τους. Ο θετός πατέρας τής Μπιάνκα, Τζάκομο Φέο, επίσης δολοφονήθηκε, το οποίο η Μπιάνκα είδε με τα ίδια της τα μάτια. Το έτος ήταν 1495: η Μπιάνκα είχε συνοδεύσει τη μητέρα της, δύο από τους αδελφούς της, τον Οταβιάνο και τον Καίσαρα, και τον Τζάκομο σε μία κυνηγετική αποστολή. Κατά την επιστροφή τους, έπεσαν σε ενέδρα, και ο Τζάκομο δολοφονήθηκε από μία ομάδα δολοφόνων με επικεφαλής τον Τζιαν Αντόνιο Γκέτι.

Το 1500 η μητέρα της Μπιάνκα συνελήφθη αιχμάλωτη από τον άγριο Καίσαρα Βοργία, τον ίδιο άνθρωπο, που ένα χρόνο αργότερα εκθρόνισε τον πρώτο σύζυγο της Μπιάνκα, Αστόρε Γ΄ Μανφρέντι, και κανόνισε τη δολοφονία του το 1502. Κατά τη διάρκεια τής φυλάκισης τής μητέρας της, η Μπιάνκα αναζήτησε καταφύγιο σε ένα μοναστήρι, αλλά σύντομα έφυγε, για να φροντίσει τον νεαρό ετεροθαλή αδελφό της, Τζοβάννι. Ήταν κατά τη διάρκεια αυτής τής περιόδου, που η Μπιάνκα και ο αδελφός της δημιούργησαν έναν στενό δεσμό αγάπης και στοργής ο ένας για τον άλλον, ο οποίος δεν θα κοπεί ποτέ.

 Ο γάμος της 
Αρχικά, η Μπιάνκα είχε υποσχεθεί να παντρευτεί τον Αστόρε Γ΄ Μανφρέντι, κύριο της Φαέντζα  όταν ο Αστόρε Γ΄ ήταν ακόμη παιδί, αλλά ο γάμος ακυρώθηκε μετά από μερικά χρόνια. Σε άγνωστη ημερομηνία το 1503 στο Κάστρο του Σαντ' Άντζελο, η Μπιάνκα παντρεύτηκε τον Τροΐλο Α' ντε' Ρόσι, 1ο μαρκήσιο του Σαν Σεκόντο & 6ο κόμη του Σαν Σεκόντο. Ήταν γιος του Τζοβάννι Ρόσι και της Άντζελα Σκότι. Χρίστηκε μαρκήσιος από τον βασιλιά Λουδοβίκο ΙΒ΄ της Γαλλίας στις 15 Αυγούστου 1502, σε ένδειξη ευγνωμοσύνης για τις στρατιωτικές του υπηρεσίες στην κατάκτηση του δουκάτου του Μιλάνου. Μετά τον γάμο της, η Μπιάνκα χρίστηκε μαρκησία του Σαν Σεκόντο και κόμισσα του Σαν Σεκόντο.

Η Μπιάνκα πήγε να ζήσει στο κάστρο Ρόκα ντεϊ Ρόσι στο Σαν Σεκόντo (σύγχρονη επαρχία της Πάρμας).

 Επιτροπεία 
Μετά το τέλος τού συζύγου της στις 3 Ιουνίου 1521, η Μπιάνκα ενήργησε ως επίτροπος της μαρκιωνίας και της κομητείας του Σαν Σεκόντο για τον γιο της Πιέρ Μαρία, κατά τη διάρκεια της ανηλικιότητάς του. Περιτριγυρισμένη από εχθρικούς γείτονες και πολυάριθμους εχθρούς, στους οποίους περιλαμβάνονταν συγγενείς τού συζύγου της, Τροΐλο, ζήτησε τη βοήθεια του ετεροθαλούς αδελφού της, Τζοβάννι ντάλε Μπάντε Νέρε, ο οποίος τη βοήθησε να προστατεύσει τα δικά της συμφέροντα και αυτά των παιδιών της.

Η Μπιάνκα και η οικογένειά της ανέπτυξαν στενή φιλία με τον συγγραφέα και σατιρικό Πιέτρο Αρετίνο.

Απεβίωσε σε άγνωστη ημερομηνία μετά το 1522, στη Φλωρεντία.

 Οικογένεια 
Αρχικά, η Μπιάνκα είχε υποσχεθεί να παντρευτεί τον Αστόρε Γ΄ Μανφρέντι, κύριο της Φαέντζα, αλλά ο γάμος ακυρώθηκε. Στη συνέχεια παντρεύτηκε τον Τρόιλο Α΄ ντε' Ρόσι, 1ο μαρκήσιο του Σαν Σεκόντο & 6ο κόμη του Σαν Σεκόντο, με τον οποίο απέκτησε εννέα καταγεγραμμένα παιδιά: 
 Κοστάντσα (γενν. 1503), παντρεύτηκε τον Τζιρόλαμο ντέλι Αλμπίτσι της Φλωρεντίας.
 Πιέτρο Μαρία (1504–1547), 2ος μαρκήσιος του Σαν Σεκόντo, σύζυγος της Καμίλλα Γκοντζάγκα, κόρης του Ιωάννη κυρίου του Βεσκοβάτο.
 Τζιάν Τζιρόλαμο (1505–1564), επίσκοπος της Παβίας.
 Άντζελα (1506–1573), παντρεύτηκε τον Βιτέλο Βιτέλι, και μετά το τέλος του, τον Aλεσσάντρο Βιτέλι.
 Μπερτράντο (1508–1527), υπηρέτησε στους στρατούς του Καρόλου Ε΄, και σκοτώθηκε στη μάχη του Βαλμοντόνε.
 Αλεσσάντρο (γενν. 1512), κωφάλαλος, στρατιωτικός·
 Έττορε (1515–1555), αποστολικός πρωτονοτάριος·
 Καμίλλα (1516–1543), σύζυγος του Τζιρόλαμο Παλλαβιτσίνο, μαρκήσιου του Κορτεματζόρε. 
 Τζούλιο Τσέζαρε (1519–1554), νυμφεύτηκε την Μανταλένα Σανσεβερίνο (απεβ. 1551) κόμισσα του Καγιάτσο και του Κολόρνο, κόρη του Ρομπέρτο Αμπρότζιο Σανσεβερίνο, κόμη του Καγιάτσο.

 Στην τέχνη 
Ένα χάλκινο μετάλλιο της Μπιάνκα κατασκευάστηκε από τον χρυσοχόο Nικολό Φιορεντίνο. Δείχνει την Μπιάνκα σε προφίλ. Τα μαλλιά της είναι μακριά, και συγκρατούνται από μία κορδέλα με κοσμήματα. Το μετάλλιο εκτίθεται στο Αρχαιολογικό Μουσείο της Μπολόνια.

 Αναφορές 

 Περαιτέρω ανάγνωση 


Κατηγορία:Οίκος των Σφόρτσα
Κατηγορία:Κόμισσες της Ιταλίας